Eers treine, nou laat MyCiti pendelaars in die steekNet enkele MyCiti-busse het Maandag in die Kaap geloop weens ’n onwettige staking deur busbestuurders. Foto: Facebook Die Stad Kaapstad het Maandag pendelaars om verskoning gevra wat weens ŉ onwettige staking deur MyCiti-busbestuurders gestrand is. Die stadsraad sê die munisipale busdiens word ontwrig as gevolg van die onwettige staking deur bestuurders in diens van die maatskappye wat die roetes namens die Stad Kaapstad bedryf. Op die oomblik is net enkele roetes in werking; daarom raai die stadsraad pendelaars aan om tot verdere kennisgewing ander reëlings te tref. Die onwettige staking het Maandag om 05:00 begin en die diens ernstig ontwrig toe net ŉ paar roetes se busse geloop het. Die stadsraad sê nóg hulle nóg die maatskappye wat die diens bedryf is van die staking of die redes daarvoor in kennis gestel. Brett Herron, burgemeesterskomiteelid vir vervoer, sê dis onduidelik hoe lank die staking sal duur en wanneer MyCiti se diens weer normaal sal loop. “Die stadsraad hou die situasie dop en sal pendelaars op hoogte hou.” Hertzog-boulevard op die Strandgebied is vanoggend gesluit nadat die stakende bestuurders saamgetrek het in die rooi busbaan by die busstasie buite die Burgersentrum en die bestuurders wat wel wou werk, geïntimideer het. “Ek is besorg oor die onwettige staking en die uitwerking wat dit op pendelaars het wat reeds swaarkry weens die gebrekkige treindiens,” sê Herron. “Ek is bewus gemaak van gevalle van stakers wat hul kollegas geïntimideer het omdat hulle nie saam staak nie.” Hy sê dis onaanvaarbaar. “Ek dring aan by die bedryfsmaatskappye en hul werknemers om mekaar so gou moontlik te ontmoet … sodat die diens onverwyld hervat kan word.” Herron sê dit is onverklaarbaar dat die bestuurders nou skielik onwettig staak, so kort nadat ŉ ooreenkoms oor werkomstandighede in Mei ná ŉ vier weke lange staking bereik is. Pendelaars kan die Stad Kaapstad se vervoerinligtingsentrum enige tyd by 0800 65 64 63 bel vir die jongste inligting oor die diens, @MyCiTibus op Twitter volg of die Facebook-blad “MyCiTi Integrated Rapid Transit System” besoek.